मिस्र में मुबारक, उनका परिवार नजरबंद : सेना  
सामूहिक विद्रोह के बाद सत्ता से हटाए गए मिस्र के पूर्व राष्ट्रपति हुस्नी मुबारक परिवार सहित अपने घर में नजरबंद हैं।
सामूहिक विद्रोह के बाद सत्ता से हटाए गए मिस्र के पूर्व राष्ट्रपति हुस्नी मुबारक परिवार सहित अपने घर में नजरबंद हैं।  सत्ताधारी सेना ने यह जानकारी देते हुए सोमवार को इन खबरों को बेबुनियाद करार दिया कि पदच्युत नेता सउदी अरब भाग गये हैं। सशस्त्र बलों की सर्वोच्च परिषद के आधिकारिक फेसबुक पृष्ठ पर यह घोषणा की गयी है और इसका उद्देश्य इन अफवाहों पर विराम लगाना है जिनमें कहा गया है कि मुबारक ने ट्यूनीशिया के अपदस्थ नेता जिने अल आबिदीन बेन अली के नक्शेकदम पर सउदी अरब में शरण ले ली है।  अल अहराम के हवाले से जारी बयान में कहा गया है, पूर्व राष्ट्रपति मोहम्मद हुस्नी मुबारक के सउदी अरब के ताबुक में जाने संबंधी खबर सही नहीं है क्योंकि वह अपने परिवार सहित घर में नजरबंद हैं। मुबारक के 11 फरवरी को पद छोड़ने के बाद घटनाओं का केन्द्र बनी परिषद ने आज घोषणा की कि मिस्र सितंबर में अपने पहले स्वतंत्र और निष्पक्ष चुनावों का आयोजन करेगा। इससे पहले कार्यवाहक सरकार ने मुबारक और उनके परिजनों की संपत्ति को प्रतिबंधित कर दिया था और उनकी विदेश यात्रा पर रोक लगा दी थी।